
	Διάλεξη

της Δρος Ουρανίας Περδίκη

[image: image1.png]



Το Βυζαντινό Μουσείο

Ιεράς Μητροπόλεως Ταμασού και Ορεινής

στο Σπίτι της Κύπρου

Το νεόδμητο Βυζαντινό Μουσείο της Ιεράς Μητροπόλεως Ταμασού και Ορεινής, το οποίο στεγάζεται εντός του κτηρίου της Μητροπόλεως στο χωριό Επισκοπειό, λίγα χιλιόμετρα έξω από τη Λευκωσία, θα παρουσιάσει σε διάλεξή της η Υπεύθυνη του Μουσείου Δρ Ουρανία Περδίκη, την Τρίτη 16 Οκτωβρίου 2018 και ώρα 19:00, στο Σπίτι της Κύπρου, Ξενοφώντος 2Α  στο Σύνταγμα.
Με την ανασύσταση της Μητρόπολεως Ταμασού και Ορεινής το 2007, πρωταρχικός στόχος του Σεβασμιοτάτου Μητροπολίτου κ. Ησαΐα ήταν η δημιουργία ενός βυζαντινού - χριστιανικού μουσείου ώστε να διαφυλάξει και να προβάλει βυζαντινά - χριστιανικά κειμήλια, τα οποία βρίσκονταν διάσπαρτα στις κοινότητες της μητροπολιτικής περιφέρειας.

Η Επισκοπή Ταμασού αποτελεί μία από τις αρχαιότερες χριστιανικές επισκοπές της Κύπρου, αφού ο πρώτος επίσκοπός της άγιος Ηρακλείδιος, χειροτονήθηκε από τους αποστόλους Παύλο και Βαρνάβα, περί το έτος 45 μ.Χ., κατά τη διάρκεια της πρώτης περιοδείας τους στο νησί. Σύμφωνα με γραπτές μεταγενέστερες πηγές, η Επισκοπή Ταμασού διαδραμάτισε πρωταγωνιστικό ρόλο στη διάδοση και εδραίωση του χριστιανισμού στην Κύπρο. Έτσι, η δημιουργία βυζαντινού - χριστιανικού μουσείου στον χώρο αυτό κρίθηκε αναγκαία.
Στο Μουσείο παρουσιάζονται αντιπροσωπευτικές πτυχές της βυζαντινής - χριστιανικής ιστορίας και τέχνης της περιοχής αλλά και της Κύπρου ευρύτερα από τον 6ο αι. μ.Χ. έως τους νεότερους χρόνους μέσα από άγνωστα στο κοινό εκθέματα. Πρωταρχικός στόχος του Μουσείου είναι η συγκέντρωση, προστασία, μελέτη και προβολή των έργων τέχνης αλλά και η δημιουργία μίας εστίας πολιτισμού στην ευρύτερη περιοχή του. Τα εκθέματα είναι κυρίως φορητές εικόνες και έργα μικροτεχνίας, καθώς και χειρόγραφα, παλαίτυπα, νομίσματα, άμφια και κεραμικά αντικείμενα.
8 Οκτωβρίου 2018

